Viðskiptavinir nokkurra verslana á höfuðborgarsvæðinu munu eiga kost á því að kaupa íslenskt wasabi úr Fellabæ núna fyrir jólin . Framleiðslan er dýr og 50 gramma pakkning , sem dugar í gott matarboð , verður seld á um eða yfir tvö þúsund krónur út úr búð . Um helmingur framleiðslunnar á Héraði er fluttur út til hágæðaveitingastaða erlendis . Ragnar Atli Tómasson og Johan Sindri Hansen eiga fyrirtækið Jurt ásamt fjárfestum og fyrsta framleiðslan undir heitinu Nordic Wasabi kom á markað fyrir tveimur árum . Ragnar Atli segir að um hágæðaframleiðslu sé að ræða og það sé talsverður áfangi að byrja að kynna vöruna fyrir neytendum í verslunum hér á landi . Fyrsta kastið verður Wasabi á boðstólum í Hagkaup í Garðabæ , fiskbúðinni Hafinu í Kópavogi og Spönginni og stærri Krónuverslunum . Auk þess að nota wasabi í sushi segir Ragnar Atli að það njóti sín vel með hangikjöti , og þá sé sérstaklega gott að blanda því við sýrðan rjóma , reyktri bleikju og jafnvel öðrum fiski og steikum . Hann hvetur fólk til að prófa sig áfram með að nota wasabi við matargerð . Frá upphafi hefur Jurt selt framleiðslu sína til nokkurra veitingastaða í Reykjavík og einnig flutt vöruna út til Evrópulanda , einkum Norðurlanda . Aðeins tvö fyrirtæki í Evrópu , Jurt og fyrirtæki á Englandi , framleiða ekta wasabi eins og Japanir eru þekktir fyrir . Ragnar Atli segir að í Evrópu sé yfirleitt notuð blanda af piparrót , sinnepi og matarlit í sushi og kallað wasabi þó svo að um eftirlíkingu sé að ræða . Framleiðslugeta fyrirtækisins er nú nokkur tonn á ári og hefur aukist jafnt og þétt frá upphafi . Það tekur um eitt ár að rækta wasabi-plöntuna , sem þarf alltaf að vera fersk og segir Ragnar Atli að því þurfi að skipuleggja uppskeru og sölumál fram í tímann . Öll plantan er borðuð Ræktunin fer fram í hátæknigróðurhúsi í Fellabæ , alls á um tvö þúsund fermetrum . Gott vatn , rafmagn og jarðhiti eru lykillinn að hágæðaafurðum og segir Ragnar Atli að áhersla sé lögð á endurnýjanlega orkugjafa og umhverfisþætti . Húsnæði í Fellabæ er ekki fullnýtt þannig að fyrirtækið hefur möguleika á að auka framleiðsluna þar eftir því sem eftirspurn eykst . Ragnar og Sindri sjá um allan rekstur ásamt tveimur starfsmönnun í ræktun og sölu í Fellabæ og Reykjavík . Wasabi-jurtin er japönsk að uppruna og er stilkur hennar maukaður við matargerð . Stundum er gestum veitingahúsa boðið að fylgjast með þegar það er gert . Eftir að stilkurinn er rifinn endist bragðið í skamman tíma en byrjar síðan að dofna . Því er mikilvægt að bjóða vöruna alltaf ferska . Öll plantan er æt og blómstrar yfir vetrartímann . Blöðin og blómin eru sérstaklega vinsæl hjá kokkum hér heima og í Evrópu í salöt og diskaskreytingar en þau gefa milt wasabibragð .